Anotācija likumprojektam “Grozījums Valsts robežsardzes likumā”

1. Kādēļ likums ir vajadzīgs?
Latvijas Republikas Satversmes preambulā noteikts, ka “Latvijas tauta aizsargā savu suverenitāti, Latvijas valsts neatkarību, teritoriju, tās vienotību un demokrātisko valsts iekārtu”, kas kopumā veido valsts teritoriālo integritāti. Valsts robežsardzes likuma 4. pantā noteikta Valsts robežsardzes funkcija – nodrošināt valsts robežas neaizskaramību.
Konstatējot personu darbības uz valsts robežas, kas apdraud valsts robežas drošību vai valsts robežas infrastruktūras objektus, kā arī tiek vērstas pret robežsargiem, robežsargiem ir pienākums reaģēt un jebkuras apdraudošas darbības novērst. Novērojot instrumentalizācijas (atbilstoši Eiropas Parlamenta un Padomes 2024. gada 14. maija Regulas (ES) 2024/1359, ar ko risina krīzes un nepārvaramas varas situācijas migrācijas un patvēruma jomā un groza Regulu (ES) 2021/1147 1. panta ceturto daļu ar instrumentalizācijas situāciju saprotams, "kad kāda trešā valsts vai naidīgi noskaņots nevalstiskais sektors veicina vai atvieglo trešo valstu valstspiederīgo vai bezvalstnieku pārvietošanos ārējo robežu vai kādas dalībvalsts virzienā ar mērķi destabilizēt Savienību vai dalībvalsti, un kad šādas darbības var apdraudēt būtiskas dalībvalsts funkcijas, tostarp likumības un kārtības uzturēšanu vai valsts drošības aizsardzību") transformāciju un aizvien jaunus, pret valsts robežas drošību vērstus darbību veidus, konstatēta nepieciešamība robežsargiem efektivizēt īstenojamās darbības, lai novērstu valsts teritoriālās integritātes apdraudējumu, kā arī nepieļautu šā apdraudējuma atkārtotus gadījumus.
Valsts robežsardzes likuma 16., 17. un 17.1 pants robežsargam, pildot dienesta pienākumus, dod tiesības pielietot fizisko spēku, speciālos cīņas paņēmienus, speciālos līdzekļus, sprāgstvielas un spridzināšanas ietaises un izmantot dienesta suņus. Vienlaikus Valsts robežsardzes likums noteic robežsarga pienākumu pirms fiziskā spēka, speciālā cīņas paņēmiena, speciālā līdzekļa, ieroča pielietošanas vai dienesta suņa izmantošanas brīdināt personu par nodomu to darīt (sk., Valsts robežsardzes likuma 16. panta trešo daļu un 17. panta trešo daļu), paredzot attiecīgus nosacījumus, kad par fiziskā spēka, speciālo cīņas paņēmienu, speciālo līdzekļu, ieroču pielietošanu un dienesta suņu izmantošanu nav jābrīdina. Savukārt atbilstoši Valsts robežsardzes likuma 17.1 panta regulējumam, sprāgstvielas un spridzināšanas ietaises robežsargam ir tiesības lietot galējas nepieciešamības gadījumā, nebrīdinot par nodomu to darīt. 
Minētais tiesiskais regulējums apgrūtina robežsargu iespējas notvert instrumentalizācijas situācijā iesaistītās personas brīdī, kad tiek pastrādāts pret valsts robežas drošību vērsts noziedzīgs nodarījums. 
Ņemot vērā minēto, lai nodrošinātu efektīvu Valsts robežsardzes uzdevumu izpildi, likumprojekts paredz papildināt Valsts robežsardzes likumu ar jaunu 17.2 pantu, paredzot robežsarga tiesības, lai aizsargātu valsts teritoriālo integritāti, bez brīdinājuma pielietot šaujamieroci, sprāgstvielu un spridzināšanas ietaisi, fizisko spēku, speciālos cīņas paņēmienus un speciālos līdzekļus un izmantot dienesta suni, aizsargājot sevi un citas personas no uzbrukuma, kā arī konstatējot darbības, kas apdraud valsts robežas drošību vai valsts robežas infrastruktūras objektus.
Vērtējot to, vai likumprojektā iekļautā regulējuma leģitīmo mērķi var sasniegt citādi, jāņem vērā, ka pašlaik ar spēkā esošo regulējumu nav iespējams cits veids, kā efektīvi risināt instrumentalizācijas situāciju. Nepieciešamība brīdināt par šaujamieroča un citu speciālo līdzekļu pielietošanu nepieļauj ātru un operatīvu robežsargu rīcību, neatklājot atrašanās pozīcijas, nolūkā netikt savainotiem no instrumentalizācijas situācijā iesaistīto personu puses. Turklāt jāņem vērā, ka saudzējošāks līdzeklis (rīcība) ir nevis jebkurš cits, bet tikai tāds līdzeklis (rīcība), ar kuru var sasniegt leģitīmo mērķi tādā kvalitātē, kas ļauj saglabāt valsts robežas drošības infrastruktūru neskartu un vienlaikus novērst pret valsts robežas drošību vērstu noziedzīgu nodarījumu vai notvert instrumentalizācijas situācijā iesaistītās personas. Apzinoties valsts robežas neaizskaramības un valsts robežas infrastruktūras aizsardzības būtiskumu, un ņemot vērā, ka likumprojektā minētās darbības nepieciešams veikt sabiedrības un valsts teritoriālās integritātes un drošības interesēs, likumprojektā iekļautais regulējums uzskatāms par samērīgu sasniedzamajam mērķim.
Vienlaikus likumprojekts paredz robežsargu tiesisko imunitāti, izslēdzot civiltiesisko, krimināltiesisko, administratīvo un disciplināro atbildību par kaitējumu vai zaudējumiem, kas radušies minēto tiesību izmantošanas rezultātā, kā arī paredz nepieciešamību rakstveidā informēt prokuratūru, ja attiecīgo tiesību izmantošanas rezultātā personai radies ievainojums vai iestājusies tās nāve.

2. Kāda var būt likuma ietekme uz sabiedrības un tautsaimniecības attīstību?
Likumprojekts ietekmē Valsts robežsardzes amatpersonas, paaugstinot to drošību un tiesisko aizsardzību, kā arī sabiedrību kopumā, nodrošinot valsts robežas drošību un valsts teritoriālo integritāti.	
3. Kāda var būt likuma ietekme uz valsts budžetu vai pašvaldību budžetiem?
[bookmark: _Hlk242390734]Likumprojekts šo jomu neskar.
4. Kāda var būt likuma ietekme uz spēkā esošo tiesību normu sistēmu?
Likumprojekts šo jomu neskar.
5. Kādām Latvijas starptautiskajām saistībām atbilst likumprojekts?
Likumprojekts skar Latvijas Republikas Satversmes 93. pantā un Eiropas Cilvēktiesību konvencijas 2. pantā garantētās personu tiesības. Pašreizējā ģeopolitiskajā un instrumentalizācijas situācijā, ņemot vērā sabiedrības un valsts drošības intereses, likumprojektā iekļautais regulējums ir nepieciešams leģitīmā mērķa sasniegšanai un samērīgs.   
6. Kādas konsultācijas notikušas, sagatavojot likumprojektu?
Notikušas konsultācijas ar Valsts robežsardzi.
7. Kā tiks nodrošināta likuma izpilde?
	Likuma izpildi nodrošinās Valsts robežsardze. Jaunu institūciju izveide, kā arī esošo institūciju likvidācija vai reorganizācija nav plānota.
	
